Familie neem afskeid van TutuBlomme Sondag buite die St. George-katedraal in Kaapstad. (Foto: RODGER BOSCH / AFP) Die familie van emeritus‑aartsbiskop Desmond Tutu het Sondag met dagbreek van hom afskeid geneem toe sy as tydens ’n private gesinsdiens by die St. George-katedraal in Kaapstad begrawe is. Die aartsbiskop is vroeër veras. Sowat 20 familielede, onder wie sy weduwee, Leah, was teenwoordig toe Tutu se as vroegoggend deur aartsbiskop Thabo Makgoba onder ’n gegraveerde gedenksteen voor die hoë altaar geplaas is, sê die Anglikaanse Kerk in ’n verklaring. Makgoba het Suid-Afrikaners versoek “om van die geleentheid gebruik te maak om op ’n skoon bladsy te begin”. “Laat ons ons verbind … tot die radikale en revolusionêre verandering wat hy voorgestaan ​​het,” het Makgoba gesê. Desmond Tutu (Julie 2018) Foto: Ayanda Ndamane/ANA “Kom ons leef so eenvoudig soos hy geleef het, soos sy doodskis van dennehout met handvatsels van tou vir ons wys.” Maroela Media het vroeër berig Tutu het voor sy afsterwe opdrag gegee dat dit ŉ eenvoudige seremonie sonder enige fieterjasies moet wees met ŉ goedkoop kis en ŉ ekovriendelike verassing, en eerder skenkings aan liefdadigheidsorganisasies in plaas van blomme. Daar is aan die versoek gehoor gegee en ŉ beskeie staatsbegrafnis is Saterdag vir Tutu by die St. George-katedraal gehou waar hy jare lank gepreek het. Pres. Cyril Ramaphosa het Tutu tydens sy rede as “ŉ voorloper in die stryd na vryheid, geregtigheid, gelykheid en vrede” en “ons morele kompas en nasionale bewussyn” bestempel. “Alhoewel ons geliefde [Nelson Mandela] die pa van ons demokrasie was, was aartsbiskop Tutu die geestelike pa van ons nuwe nasie.” Tutu is verlede Sondag in die ouderdom van 90 oorlede.